OBH 851/1995.
Az állampolgári jogok országgyűlési biztosa általános helyettesének jelentése
Ügyintéző: dr. Kántor Ferenc

Az eljárás megindítása

K.O. hévízi lakos panasszal fordult az Országgyűlési Biztos Hivatalához. Sérelmezte, hogy kárpótlási földalapba kijelölték a négyszögmajori 059 hrsz. 1610 négyszögöl területű tanyásingatlanát, amit több mint ötven éve használ. Állítása szerint az ingatlan 1948. augusztus 5. napján került a juttatás jogcímén a tulajdonába, azonban kérése ellenére sem jegyezték be tulajdonjogát az ingatlan-nyilvántartásba.
Mivel a rendelkezésemre álló információk alapján alkotmányos visszásságra lehetett következtetni, 1996. március 18. napján vizsgálatot rendeltem el és az ügy tisztázása érdekében megkerestem a Keszthelyi Körzeti Földhivatal vezetőjét.

Megállapított tényállás

Panaszos az említett ingatlan tulajdonjogának nevére történő bejegyzését többször megkísérelte (1974. szeptember 28.; 1991.), de eredménytelenül. Majd az említett területet is magába foglaló táblát kijelölték a kárpótlási földalapba. Közbenjárására az említett táblát kivették a kárpótlási földalapból és részaránytulajdon kiegészítésére szolgáló földalapba jelölték ki.
Szüleinek 84 AK értékű részaránytulajdonként nyilvántartott földje volt, s mivel édesapja 1988-ban elhunyt, így a részaránytulajdonát hat gyermeke örökölte, s közülük négyen az örökölt részaránytulajdont elajándékozták az édesanyának. Ezáltal hárman váltak részaránytulajdonossá, akik részére részaránytulajdonként adtak ki K.O. által természetben használt földterületet.

Jogszabályi háttér

1992. évi II. törvény 15.§ (2) bek. A Kpt.-ben meghatározott árverésre nem jelölhető ki az a föld, amely a kijelölés időpontjában is személyi használatban vagy tartós földhasználatban van.

A vizsgálat megállapításai

A Keszthelyi Körzeti Földhivatallal többszöri,  rövid úton történt konzultációt követően a földhivatal arról tájékoztatott, hogy panaszos kérelmét náluk visszavonta, melyet másolatban megküldött az Országgyűlési Biztos Hivatalának. Ezt követően rövid úton megkerestem a panaszos képviseletében eljáró dr.K.Zs. ügyvédet, aki arról tájékoztatott, hogy panaszosnak elmagyarázta az ügy  részleteit, s már az ügyvédnél készen van az ingatlan bejegyzésére alkalmas okirat, melyet rövidesen benyújt az említett földhivatalnak.
A vizsgálat során, panaszos jogi képviselőjének tájékoztatását is figyelembe véve megállapítottam, hogy panaszos és gyermeke megállapodtak abban, hogy panaszos részére gyermeke az őt megillető, és a természetben a panaszos által  használt ingatlan területével egyező részaránytulajdon rész panaszos részére történő bejegyzéséhez hozzájárul.
A vizsgálat során az eljáró földhivatal alkotmányos jogsértést nem követett el.
Panaszos jogi képviselőjének tájékoztatása szerint a panaszos által megjelölt ingatlan tulajdonjogának panaszos nevére történő bejegyzési ügye várhatóan rövid időn belül befejeződik.

A vizsgálatról készült jelentés egy példányának megküldésével 1996. szeptember 30-án kelt levelem panaszost a jelentés egy példányának megküldésével tájékoztattam.

Budapest, 1996. szeptember 30.

Dr. Polt Péter